Wees bang vir Huawei, sê EU-kommissaris | Netwerk24
Wees bang vir Huawei, sê EU-kommissaris
Deur Reuters 07 Desember 2018 16:03
Andrus Ansip, die EU se kommissaris van tegnologie.
Die Europese Unie (EU) moet bekommerd wees oor Huawei en ander Chinese tegnologiemaatskappye weens die risiko wat die streek se nywerhede en veiligheid loop deur voortdurende blootstelling aan hulle.
So het die Europese Kommissie se adjunkpresident en die EU se kommissaris van tegnologie Vrydag gewaarsku.
“Ons moet bekommerd wees oor dié maatskappye,” het Andrus Ansip Vrydag op ’n nuuskonferensie in Brussel gesê, etlike dae nadat Huawei se finansiële hoof en dogter van die stigter van die tegnologiereus, Meng Wanzhou, in Kanada in hegtenis geneem is as deel van ’n ondersoek oor bankbedrog teen die maatskappy.
Huawei het verlede jaar $93 miljard in inkomste verdien en word in China beskou as ’n nasionale sake-kampioen. Maar die maatskappy word deeglik ondersoek deur Westerse lande vir sy bande met die Chinese regering. Daar word gevrees dat sy toerusting vir spioenasie gebruik kan word.
Ansip sê hy is bekommerd omdat daar van Chinese tegnologiemaatskappye vereis word om met die Chinese intelligensiedienste saam te werk, soos vir toegang tot geënkripteerde data.
Hy voeg by dat dié maatskappye mikroskyfies vervaardig vir so ’n groot verskeidenheid toestelle wêreldwyd dat dit gebruik kan word om toegang tot Europese staatsgeheime te kry.
“Dit is ons gewone mense wat bang moet wees,” meen hy.
Oor die inhegtenisneming van Meng het Ansip gesê dat hy nog nie genoeg inligting daaroor het om kommentaar te kan lewer nie.
Meer oor: Huawei | Meng Wanzhou | Europa | China | Europese Unie